Jer. 17:5-8 Gewone mense kan nie help nie | ToekomsVenster
Jer. 17:5-8 Gewone mense kan nie help nie
by Kariné Joubert | Oct 19, 2020 | Blog | 0 comments
Die Bybelse taal is somtyds skokkend eerlik. Ek huiwer somtyds voor die woorde wat gebruik word. Die Bybel is ontstellend eerlik en draai nie doekies om nie.
Een so 'n teks is die in Jer. 17 vers 5. Dit begin met die woorde – "daar rus 'n vloek op die wat hul vertroue in gewone mense stel en nie op die Here vertrou nie".
Die woord "vloek" is nie 'n "lekker" woord om mee te werk nie. Ek sou verkies dat die Bybel dit sag maak en sou wou voorstel dat daar staan "dit onwys is om op mense te vertrou in stede van die Here".
Jy het regtig geglo, jou verlaat op 'n belofte van die Here. Jy het ander vertel van die wonderwerk wat die Here gaan doen en Hom reeds begin loof en prys vir die deurbraak wat jy gaan belewe.
Ek toe gebeur dit nie, of nie soos jy dit verwag het nie, en nou is jy kwaad vir God. Jy sê dit nie maar jy voel dit help nie om Hom te vertrou nie. Hoe meer jy vertrou hoe meer word jy teleurgestel.
Wat ek hier beskryf het is die geloofsworsteling wat ons almal een of ander tyd beleef. Dit is nie aangenaam nie maar iewers vind jy die genade om jou teleurstelling te oorbrug en vind jy rus by die Here.
In die aangehaalde teks in Jer. 17 is daar 'n moedwilligheid, 'n koudheid van hart en 'n oorlogsverklaring. Dit is 'n aanhoudende verwerping van God en 'n uitdagende houding. Jy maak van ander wat God in jou lewe moet wees. Dit is in wese afgodery.
Heelwat om oor na te dink nie waar nie. Ons kuier more verder.
Die vraag dalk by hierdie geleentheid – "kon jy al verby jou teleurstelling beweeg omdat die Here nie gedoen het soos jy gevra het nie?"